נחום פרצוביץ

הרב נחום פרצוביץ (כונה ר' נחום; כ"ח באדר תרפ"ג, מרץ 1923 - י"ח בחשוון תשמ"ז, 20 בנובמבר 1986) היה ראש ישיבת מיר בירושלים.

ביוגרפיה
נולד בטרוק לחיה קישא ולרבי אריה צבי פרצוביץ, שהיה נכדו של הרב שלמה הכהן מווילנה, בעל ה"חשק שלמה". למד תורה מפי רבותיו רבי ברוך בער לייבוביץ ורבי אלחנן וסרמן. בתקופת השואה שהה יחד עם תלמידי ישיבת מיר בשאנגחאי שבסין. היה מכונה בישיבה "נחום טרוקר" על שם מקום לידתו.

בשנת תשי"א נישא לעטל בת הרב חיים שמואלביץ ראש ישיבת מיר. משנת תשכ"ה החל לכהן כראש ישיבת מיר. במשך השנים העמיד תלמידים רבים, מהם רבנים וראשי ישיבות בארץ ובעולם.

בשנותיו האחרונות התרופף מצבו הבריאותי, אך למרות זאת מסר את שיעוריו מדי יום ביומו.

נפטר בי"ח בחשוון תשמ"ז (1986) ונטמן בחלקת הרבנים בהר המנוחות. ספריו יצאו לאור לאחר פטירתו בשם "חידושי רבי נחום" ו"שיעורי רבי נחום". דרך לימודו מתאפיינת בדקדוק בפשט המילים המופיעות בתלמוד ובראשונים.

כתביו
הספר חידושי ר' נחום נערך מתוך סרטי ההקלטה של שיעוריו היומיים. הספר נדפס עוד לפני סדרת הספרים המקבילה "שיעורי רבי נחום", מכיוון שהרב פרצוביץ עצמו ייחס חשיבות מיוחדת לשיעוריו היומיים וסבר שהם העיקר. גדולי תלמידיו הגיהו את הספר, ובראשם הרב בערל אייזנשטיין, שכיהן כראש . במקומות שלא היו סרטי הקלטה נערך הספר על פי כתבי תלמידים שנחשבים מדויקים.

בספר צועד הרב פרצוביץ' לפי שיטת בריסק, ומסביר את הגמרא לאור לשונה ולשון הראשונים, כשהוא משתדל לא להוסיף פרשנות עצמאית. הוא מצטט בספר רבות מדברי רבותיו רבי ברוך בר לייבוביץ ורבי אלחנן וסרמן, וכן חותנו רבי חיים שמואלביץ. בחידושים על מסכת בבא בתרא הוא ממעיט מלהביא מדבריו של רבי ברוך בער.

סדרת הספרים נדפסה על מסכתות יבמות, גיטין, בבא קמא, בבא מציעא ובבא בתרא.

עוד נדפסה הסדרה "שיעורי רבי נחום", המבוססת על השיעורים הכלליים שנתן על מסכתות בבא מציעא, בבא בתרא, גיטין ויבמות, בעריכת תלמידו הרב אליעזר צבי סילבר.

ב"ישורון" כרך כ"ב (ניסן תש"ע) נדפס קונטרס "חזון נחום", הכולל משיעוריו ודברי הספד עליו.

בשנת תשע"ה יצא לאור על ידי נכדו הרב מאיר שולביץ הספר "בנין נחום" מתורתו ולזכרו.

משפחתו 
 בנו הרב צבי, מראשי ישיבת מיר ברכפלד
 בנו הרב רפאל, ראש כולל מיר בביתר עילית ומחבר הספר "מנחת רפאל" על מסכת בבא מציעא ומסכת סוכה
 חתנו הרב חיים מנדל ברודסקי, ראש ישיבה בטורונטו
 חתנו הרב יצחק הלמן, ר"מ בישיבת מיר
 חתנו הרב אשר אריאלי, ר"מ בישיבת מיר

מתלמידיו 
 הרב דב ברל אייזנשטיין, ראש ישיבת קריית מלך לשעבר, מעורכי ספריו "חידושי רבי נחום"
 הרב משה הבלין, רב העיר קריית גת וראש ישיבת תומכי תמימים במקום.
 הרב עזריאל לוי, עורכו הראשי של ש"ס עוז והדר
 הרב אביגדר נבנצל, רב הרובע היהודי
 הרב אליהו ברוך פינקל, מראשי ישיבת מיר לשעבר.
 הרב חיים קמיל, ראש ישיבת אופקים לשעבר.
 הרב שמואל יעקב בורנשטיין ראש ישיבת חברון גאולה וישיבת קריית מלך לשעבר.
 הרב יונה רכניצר, ראש ישיבת טשרנוביל
 הרב שבתי רפפורט, ראש המכון הגבוה לתורה באוניברסיטת בר-אילן
 הרב אליעזר צבי סילבר ראש ישיבת דרך חכמה ומחבר סדרת הספרים דרך אליעזר ועורך שיעורי ר' נחום
 הרב אברהם אוירבך, ראש ישיבת קרלין
 הרב אפרים צוקרברג, ראש ישיבת תפארת צבי

קישורים חיצוניים
 , טבת תשמ"ז עמ' 27
 שיעוריו באתר קול הלשון
שלמה מן, כשראש ישיבת מיר ביקש מידיד להזכירו לרפואה אצל הרבי אתר col אלול תש"פ

לקריאה נוספת 
הרב נחום פרצוביץ פורום אוצר החכמה

ראשי ישיבת מיר
משפחת שמואלביץ
יהודים הקבורים בהר המנוחות
משפחת הכהן (וילנה)
ישראלים שנולדו ב-1923
ישראלים שנפטרו ב-1986